SOCIJALISTIČKA RADNIČKA PARTIJA HRVATSKE

STATUT

SOCIJALISTIČKE RADNIČKE PARTIJE HRVATSKE

PROČIŠĆENI TEKST

Temeljem članka 6 Ustava Republike Hrvatske i članka 10 Zakona o političkim strankama (Narodne novine broj 76/93, 111/96 i 36/01) Skupština Socijalističke radničke partije Hrvatske održana xx. xx. xxxx. usvaja izmjene i dopune Statuta Socijalističke radničke partije Hrvatske čime prestaje važiti Statut usvojen na Osnivačkoj skupštini održanoj 25. listopada 1997. godine, kao i izmjene i dopune usvojene na Skupštinama održanim 24. 6. 2000., 5. 4. 2002., 29. 12. 2004., 27. 12. 2008., 16. 12. 2012. i 17. 12. 2016.

**I. OPĆE ODREDBE**

Članak 1

Ovim Statutom, a u skladu s člankom 10 Zakona o političkim strankama, Socijalistička radnička partija Hrvatske uređuje: svoj naziv i sjedište, znak, zastavu i himnu, predstavljanje i zastupanje, ciljeve i načine organiziranja, članstvo, zaštitu osobnih podataka članstva, oblike organiziranja, upravna tijela, način njihova izbora i opoziva, način odlučivanja, sredstva za rad, prestanak djelovanja i postupak s imovinom u slučaju prestanka djelovanja, informiranje javnosti te druga pitanja od interesa za članstvo i djelovanje partije.

Članak 2

Puni naziv je: Socijalistička radnička partija Hrvatske. Skraćeni naziv je SRP. U političkoj aktivnosti i pravnom prometu uz puni naziv koristi se i skraćeni naziv. U međunarodnom komuniciranju koristi se i puni naziv na engleskom jeziku: Socialist Workers' Party of Croatia.

Sjedište Socijalističke radničke partije Hrvatske (u daljnjim člancima SRP) je u Zagrebu.

Odluku o promjeni adrese SRP-a donosi Predsjedništvo SRP-a. Organizacijski oblici SRP-a imaju sjedišta u mjestima djelovanja. Odluku o promjeni adrese sjedišta pojedinog od tih oblika donosi njegovo predsjedništvo.

Članak 3

SRP je pravna osoba, upisana u registar političkih stranaka koji se vodi u nadležnom resoru Republike Hrvatske.

Članak 4

SRP kao cjelina i putem svojih organizacijskih oblika, utvrđenih ovim Statutom, djeluje na području Republike Hrvatske.

Djelovanje članova i organizacijskih oblika SRP-a među hrvatskim državljanima u inozemstvu uređuje se pravilnikom kojeg donosi Predsjedništvo SRP-a, a u skladu s pravnim poretkom strane zemlje i člankom 68 Statuta SRP-a.

Članak 5

Socijalistička radnička partija Hrvatske je politička stranka punoljetnih, poslovno sposobnih državljana koji se u Republici Hrvatskoj zalažu za demokratski socijalizam, socijalnu pravdu, ekološki održiv razvitak, za puno poštivanje ljudske ličnosti, za njezino dostojanstvo i materijalni i duhovni boljitak, za slobodu javnog djelovanja i izražavanja mišljenja, te za slobodu stvaralaštva i istraživanja u kulturi, znanosti i obrazovanju.

Okuplja sve one koji se bore protiv svih ograničenja i diskriminacija proizašlih iz ekonomske eksploatacije, bezobzirnog raspolaganja prirodnim resursima, političkog monopola, svjetonazorskih isključivosti, zloupotreba vlasti, manipulacija ljudima i predrasuda, kršenja ljudskih prava, vladavine autoritarnih i totalitarnih sistema.

Socijalistička radnička partija slijedi pozitivna dostignuća i iskustva socijalističkih, komunističkih i ekoloških partija u Evropi i u svijetu i u isto vrijeme svoja programska opredjeljenja i svoju praktičnu politiku zasniva i na dostignućima socijalističkog i sindikalnog pokreta u Hrvatskoj i bivšoj Jugoslaviji, a posebno na težnjama i dostignućima radničkog i sindikalnog pokreta u borbi za radničko i društveno samoupravljanje, ali koje bi u budućnosti bilo lišeno svakog političkog monopola i tutorstva.

Teorijska polazišta za svoje djelovanje Socijalistička radnička partija crpi iz humanističkih učenja o čovjeku, iz učenja o socijalizmu, marksizma kao otvorenog sistema mišljenja, iz filozofskih, socijalnih i političkih teorija na razini epohe, kao i iz saznanja o potrebi i mogućnostima oslobođenja ljudske većine od ekonomske eksploatacije i duhovnog siromaštva i svih oblika poniženja i neslobode.

Svojim djelovanjem SRP teži ostvarivanju sljedećih načela i ciljeva:

- socijalna pravda i politička, socijalna i ekonomska demokracija;

- zaštita i unapređenje svih sloboda čovjeka i prava građana zagarantiranih Ustavom i međunarodnim pravom, a nastalih kao tekovina suvremene civilizacije;

- proizvodni i društveni odnosi koji svakom za rad sposobnom pojedincu osiguravaju pravo na rad i pravo da odlučuje o uvjetima i rezultatima svoga rada;

- razni oblici vlasništva nad sredstvima za proizvodnju po mjeri suvremene tehnologije i društvene podjele rada, a koji omogućavaju ljudsku kreativnost, pridonose ostvarivanju socijalne jednakosti i socijalne pravde;

- politički pluralizam koji će biti u funkciji usklađivanja interesa pojedinaca i socijalnih skupina i sa svoje strane omogućavati i poticati samoorganiziranje ljudi u civilnom društvu.

Članak 6

Socijalistička radnička partija u prvi plan svog političkog djelovanja stavlja interese radnika, seljaka i svih koji žive od svog rada i iznajmljuju radnu snagu privatnim vlasnicima sredstava za proizvodnju ili državi.

U tom smislu partija teži da se afirmira kao moderna partija rada, kao politički zastupnik one velike većine društva koja sredstva za život stječe svojim fizičkim i umnim radom u poljoprivredi, industriji, školstvu, kulturi, znanosti, upravi i bilo kojoj privrednoj, odnosno neprivrednoj djelatnosti.

Dugoročno, Socijalistička radnička partija artikulira historijske interese radničke klase za oslobađanje najamnih radnika od ekonomske i socijalne podčinjenosti, a zalažući se za preobražaj današnjih najamnih radnika u slobodne stvaraoce materijalnih i duhovnih dobara, koji će odlučivati o uvjetima društvenog rada i o javnim poslovima u društvu slobodnih pojedinaca.

Članak 7

U svom djelovanju, a radi ostvarivanja načela i ciljeva navedenih u člancima 5 i 6 ovog Statuta, SRP se koristi metodama i oblicima legalne političke borbe, poštujući pravila parlamentarne demokracije, a protiveći se svakom nasilju. Podržava građansku neposlušnost kada doprinosi očuvanju i jačanju demokracije.

Članak 8

SRP zastupa i predstavlja njegov predsjednik, koji je ujedno i predsjednik Predsjedništva. U slučaju predsjednikove odsutnosti ili spriječenosti SRP zastupa i predstavlja zamjenik predsjednika.

U pravnom prometu, a iz svoga djelokruga, SRP zastupaju i predstavljaju glavni tajnik SRP-a i predsjednik Poslovnog odbora SRP-a.

Mjesne, općinske, gradske i regionalne organizacijske oblike SRP-a te organizacijski oblik Mladi socijalisti SRP-a Hrvatske zastupaju osobe ovlaštene ovim Statutom, a predstavljaju njihovi predsjednici i druge osobe ovlaštene odlukama njihovih skupština. Organizacijski oblici SRP-a nisu pravne osobe.

Članak 9

SRP ima pečat okruglog oblika promjera tri (3) do četiri (4) cm sa natpisom na obodu: SOCIJALISTIČKA RADNIČKA PARTIJA HRVATSKE - ZAGREB, sa pentagramom u sredini.

Za pojedini organizacijski oblik SRP-a u sredini se upisuje i njegov naziv i sjedište.

SRP kao svoj znak ima zlatno-žuti pentagram i tiskana slova SRP. Zastava je crvene boje u omjeru 1:2 sa zlatno-žutim pentagramom na sredini zastave. Iznad pentagrama je zlatno žutim slovima ispisan puni naziv Socijalistička radnička partija Hrvatske, a ispod pentagrama zlatno-žutim slovima ispisan je skraćeni naziv SRP.

Himna SRP-a je Internacionala.

Članak 10

Organizacijski oblici i tijela SRP-a donose program rada na osnovu Programa i Statuta SRP-a, polazeći od konkretnih prilika u svojoj sredini i od inicijativa članova SRP-a. Za provođenje svojih programa osiguravaju materijalne i druge uvjete. Redovno analiziraju provođenje tih programa.

Tijela organizacijskih oblika izvještaje o provođenju programa rada podnose svojim skupštinama, a tijela SRP-a: Glavni odbor, Predsjedništvo, Nadzorni odbor, Statutarna komisija i Savjet SRP-a Skupštini SRP-a.

Članak 11

Rad SRP-a je javan. Javnost rada i djelovanja članova, organizacijskih oblika i tijela SRP-a u cjelini ostvaruje se na sjednicama članova i tijela SRP-a, na javnim skupovima, tribinama, okruglim stolovima, govornicama, istupima u medijima i na druge načine, a kako bi se utjecalo na javno mnijenje i stavove građana, a posebno na pristaše i članove SRP-a.

Organizacijski oblici i tijela SRP-a o unutarpartijskim pitanjima mogu raspravljati bez prisustva javnosti.

Javno djelovanje osigurava se i izjavama za javnost, te konferencijama za novinstvo.

U javnosti i za javnost priopćenja daju predsjednik SRP-a i od njega ovlaš­teni glasnogovornici, izborna tijela SRP-a, glavni tajnik SRP-a i predsjednici organizacijskih oblika SRP-a iz svoje nadležnosti.

**II. ČLANSTVO**

Članak 12

Član SRP-a može, pod jednakim uvjetima propisanim ovim Statutom, postati svaki punoljetni poslovno sposoban državljanin Republike Hrvatske koji prihvaća odredbe ovog Statuta i Program rada SRP-a i potpiše pristupnicu stranci.

Odluku o prijemu novog člana donosi Predsjedništvo organizacijskog oblika kojem kandidat pripada, na temelju ispunjenog članskog upitnika i popunjene pristupnice.

Mjesna, općinska ili gradska organizacija (organizacijski oblik) SRP-a osporit će pravo učlanjenja u SRP osobi koja je pravomoćno osuđena zbog teškog kaznenog djela. Nakon upisa podataka o novoprimljenom članu u evidenciju organizacijski oblik dužan je pristupnicu dostaviti Predsjedništvu SRP-a.

Novoprimljenom članu uručuje se članska iskaznica.

Član SRP-a ne može istovremeno biti član druge političke stranke.

Članak 13

Zbirni registar članova SRP-a vodi se pri Predsjedništvu SRP-a, a pojedinačne evidencije u mjesnim, općinskim ili gradskim organizacijskim oblicima SRP-a, u elektroničkom i papirnatom obliku.

Svi subjekti upoznati s osobnim podacima članova iz pristupnice i Zbirnog registra dužni su poštivati odredbe Zakona o zaštiti osobnih podataka.

Pravilnikom koji donosi Predsjedništvo detaljnije se uređuje način evidentiranja.

Članak 14

Svaki član SRP-a ima pravo:

- sudjelovati u aktivnostima SRP-a;

- davati prijedloge, izražavati svoje stavove i mišljenja i pokretati političke, privredne i

kulturne inicijative;

- biti informiran o djelovanju organizacijskih oblika i tijela SRP-a, imati uvid u isprave i u

službene odluke;

- izražavati kritičke stavove prema bilo kojem članu, organizacijskom obliku i tijelu SRP-a, te

zadržati stavove drugačije od većinskih, ukoliko nisu u suprotnosti s Programom i Statutom SRP-a;

- birati i biti biran u tijela SRP-a;

- biti kandidat na listama SRP-a za izbor tijela jedinica lokalne i regionalne samouprave i

zastupnike u Saboru Republike Hrvatske.

Član SRP-a ne može biti isključen iz članstva SRP-a zbog iznošenja svoga mišljenja i zbog svog djelovanja, ukoliko to nije suprotno Statutu i temeljnim programskim načelima SRP-a.

Član tijela SRP-a koji je pristupio drugoj političkoj stranci, nakon ponovnog pristupa SRP-u, predaje molbu Predsjedništvu organizacijskog oblika kojem pripada u kojoj je obavezan navesti razloge odlaska iz stranke i povratka. Molba s obrazloženjem organizacijskog oblika se prosljeđuje Predsjedništvu SRP-a Hrvatske koji donosi odluku o njegovom ponovnom prijemu.

Članak 15

Obaveze člana SRP-a su da:

- u političkom i društvenom životu djeluje na ostvarivanju Programa SRP-a i odluka tijela

SRP-a;

- sudjeluje u aktivnostima organizacija i tijela SRP-a;

- pridržava se odredaba Statuta, statutarnih odluka organizacijskih oblika SRP-a i smjernica

tijela SRP-a;

- kandidira se na listama SRP-a za izbor tijela jedinica lokalne i regionalne samouprave, a

kada to od njega traži SRP;

- obavezno plaća članarinu;

- pruža materijalnu potporu SRP-u u obliku dobrovoljnih priloga i drugih oblika pomoći u

skladu sa svojim mogućnostima.

Predsjedništvo SRP-a posebnom odlukom uređuje pitanja materijalnih davanja članova SRP-u.

Članak 16

Članstvo u SRP-u prestaje:

* istupanjem člana iz SRP-a;
* brisanjem člana iz članstva SRP-a;
* isključivanjem člana iz članstva SRP-a.

Članak 17

Odluku o brisanju i isključenju donosi predsjedništvo mjesne, općinske ili gradske organizacije SRP-a u slučajevima kada član grubo krši Statut, ne provodi osnovna načela Programa i svojim ponašanjem narušava ugled SRP-a.

Ako mjere prema članu iz stava 1 ovog članka ne poduzmu navedena tijela, to će učiniti predsjedništvo regionalne organizacije SRP-a.

Tijelo SRP-a donosi odluku o isključenju svog člana iz članstva SRP-a u slučajevima navedenim u stavu 1 ovog članka. Iznimno, Statutarna komisija SRP-a donosi odluku o isključenju člana tijela SRP-a iz članstva SRP-a. Odluka o isključenju mora biti obrazložena i dostavljena članu u pisanom obliku u roku od 15 dana.

Na odluku o isključenju, izuzevši one koju je donijela Statutarna komisija SRP-a, član ima pravo žalbe Statutarnoj komisiji u roku od 15 dana.

Statutarna komisija dužna je u roku od 30 dana donijeti odluku o usvajanju ili odbacivanju žalbe.

Na odluku Statutarne komisije član ima pravo žalbe Skupštini SRP-a u roku od 15 dana. Odluka Skupštine SRP-a je konačna.

Članak 18

SRP može imati počasne članove.

Status počasnog člana dodjeljuje Skupština SRP-a građanima Republike Hrvatske zaslužnim za poboljšanje položaja radnih ljudi, odnosno svih koji žive od svog rada i za promicanje socijalističke ideje.

Predsjedništvo SRP-a pravilnikom utvrđuje uvjete za dodjelu naziva počasnog člana SRP-a.

Članak 19

Člana SRP-a koji ne provodi osnovna načela Programa, ne pridržava se Statuta ili godinu dana ne plaća članarinu, organizacija SRP-a u kojoj je povezan briše iz evidencije članstva. Odluku donosi predsjedništvo dotične organizacije, pri čemu je dužno u roku od 15 dana dostaviti odluku članu s obrazloženjem u pismenom obliku.

Na tu odluku član ima pravo žalbe Statutarnoj komisiji u roku od 15 dana. Statutarna komisija dužna je u roku od 30 dana donijeti odluku o usvajanju ili odbijanju žalbe.

Na odluku Statutarne komisije član ima pravo žalbe Skupštini SRP-a u roku od 15 dana. Odluka Skupštine SRP-a je konačna.

Članak 20

U aktivnostima SRP-a mogu sudjelovati i materijalno ga pomagati sim­patizeri SRP-a i drugi građani.

Simpatizeri SRP-a mogu po pozivu sudjelovati u radu njegovih organizacija i tijela SRP-a, ali bez prava glasa.

Članak 21

Svaki član tijela SRP-a može podnijeti ostavku na dužnost na koju je biran. Ostavka se podnosi pismeno tijelu kojem član pripada. Tijelo SRP-a kojem je ostavka podnijeta dužno je u roku od 30 dana raspraviti o razlozima ostavke i donijeti odluku. Ostavka može biti i neopoziva. O neopozivoj ostavci se ne raspravlja, već se samo konstatira da je član podnio ostavku.

Članak 22

Ostavku može kolektivno podnijeti svako tijelo SRP-a, osim Predsjedništva SRP-a i Glavnog odbora SRP-a. Tijelo koje je podnijelo ostavku vrši svoju ulogu do izbora novog tijela. Ako dođe do nemogućnosti uspješnog funkcioniranja Predsjedništva SRP-a, predsjednik SRP-a dužan je sazvati Skupštinu SRP-a radi izbora novog Predsjedništva.

Ukoliko dođe do nemogućnosti djelovanja Glavnog odbora SRP-a, predsjednik SRP-a dužan je sazvati Skupštinu SRP-a, radi izbora novog Glavnog odbora.

Ukoliko predsjednik SRP-a podnese ostavku, Predsjedništvo SRP-a dužno je u roku od 30 dana sazvati Skupštinu SRP-a radi izbora novog predsjednika. Do izbora novog predsjednika dužnost obavlja zamjenik predsjednika.

Članak 23

Ako član bilo kojeg tijela SRP-a ne obavlja preuzete obaveze ni dužnosti, dotično tijelo inicira njegov opoziv. Prijedlog za opoziv iz stava 1 ovog članka mogu dati organizacijski oblici SRP-a kojima član organizacijski pripada: mjesna, općinska, gradska i regionalna organizacija ili 10 članova Glavnog odbora SRP-a.

Prijedlog za opoziv daje se u pismenom obliku i mora biti obrazložen. Za opoziv se mora izjasniti natpolovična većina članova tijela koje opoziv vrši.

Odluka o opozivu dostavlja se opozvanom članu u roku od 15 dana, s obrazloženjem u pismenom obliku. Na odluku član ima pravo žalbe Statutarnoj komisiji SRP-a u roku od 15 dana.

Statutarna komisija dužna je u roku od 30 dana donijeti odluku o usvajanju ili odbijanju žalbe.

Na odluku Statutarne komisije SRP-a član ima pravo žalbe Skupštini SRP-a u roku od 15 dana. Odluka Skupštine SRP-a je konačna.

**III. ORGANIZACIJSKI OBLICI SRP-a**

Članak 24

SRP se organizira na teritorijalnom načelu.

Članstvo se može organizirati i po interesnoj ili funkcionalnoj osnovi, a na osnovi ovog Statuta i odluka Predsjedništva SRP-a.

Članak 25

Socijalistička radnička partija Hrvatske djeluje u slijedećim organizacijskim oblicima:

* regionalne organizacije SRP-a za područja koja predstavljaju ekonomsku, kulturnu i povijesnu cjelinu, a obuhvaćaju jednu ili više županija,
* gradske organizacije SRP-a,
* općinske organizacije SRP-a,

- mjesne organizacije SRP-a u pojedinim naseljima ili dijelovima naselja.

Regionalne organizacije SRP-a su:

* 1. Slavonsko-baranjska, a obuhvaća županije Osječko-baranjsku i Vukovarsko-srijemsku,
* 2. Slavonsko-posavska, a obuhvaća županije Požeško-slavonsku i Brodsko-posavsku
* 3. Bilogorsko – podravska, a obuhvaća županije Bjelovarsko-bilogorsku, Koprivničko-križevačku i Virovitičko-podravsku
* 4. Varaždinsko-međimurska, a obuhvaća Varaždinsku i Međimursku županiju
* 5. Zagrebačko-zagorska, a obuhvaća županije Zagrebačku i Krapinsko-zagorsku,
* 6. Banijsko-moslavačka, a obuhvaća Sisačko-moslavačku županiju
* 7.Karlovačko-lička –senjska, a obuhvaća Karlovačku i Ličko-senjsku županiju
* 8. Dalmatinska, a obuhvaća Zadarsku, Šibensko-kninsku, Splitsko-dalmatinsku i Dubrovačko-neretvansku županiju,
* 9. Primorsko-goranska, a obuhvaća Primorsko-goransku županiju
* 10. Istarska, a obuhvaća Istarsku županiju
* Na gradskim područjima organiziraju se i djeluju gradske organizacije SRP-a, a na područjima općina Općinske organizacije SRP-a. U pojedinim naseljima, dijelovima naselja ili mjesnim četvrtima djeluju mjesne organizacije SRP-a.
* Gradska organizacija SRP-a Zagrebu rangu je regionalne organizacije SRP-a.  
  Predsjedništvo SRP-a može imenovati povjerenike za mjesta gdje ne postoje mjesne, općinske i gradske organizacije.

Kao zaseban organizacijski oblik djeluju Mladi socijalisti SRP-a. Odluku o organiziranju, konstituiranju i djelovanju Mladih socijalista SRP-a uređuje njihova Skupština, a tu odluku potvrđuje Predsjedništvo SRP-a. Ukoliko skupština Mladih socijalista ne donese takvu odluku, donijet će je Predsjedništvo SRP-a.

Članak 26

SRP djeluje i putem foruma kao oblika funkcionalnog i interesnog organiziranja svojih članova.

Osim na razini Socijalističke radničke partije Hrvatske, forumi mogu djelovati i pri općinskim, gradskim i regionalnim organizacijama SRP-a.

Forumi samostalno donose program svog djelovanja u skladu sa programskim opredjeljenjem SRP-a i priređuju svoje javne istupe.

Predsjedništvo SRP-a pravilnikom utvrđuje način organiziranja i konstituiranja foruma SRP-a.

Forumi se sastaju prema potrebi. Izvještaje o svom radu podnose Predsjedništvu, Glavnom odboru i Skupštini SRP-a.

Članak 27

U tijela SRP-a bira se najmanje 40 posto žena, ako to struktura članstva omogućava.

**IV. SOCIJALISTIČKA RADNIČKA PARTIJA HRVATSKE**

Članak 28

Socijalističku radničku partiju Hrvatske čine cjelokupno članstvo i svi njezini organizacijski oblici, kao i oblici funkcionalnog i interesnog povezivanja njezinih članova na temelju Programa i Statuta SRP-a.

SRP u pravnom prometu djeluje kao jedna pravna osoba.

**TIJELA SRP-a**

Članak 29

Tijela Socijalističke radničke partije Hrvatske su:

Skupština,

Glavni odbor,

Predsjedništvo,

Nadzorni odbor,

Statutarna komisija,

Savjet SRP-a kao savjetodavno političko tijelo.

Pored navedenih tijela, a u svrhu što efikasnijeg djelovanja SRP-a, Predsjedništvo bira glavnog tajnika i imenuje članove Poslovnog odbora SRP-a.

**SKUPŠTINA SRP-a**

Članak 30

Skupština SRP-a je najviše izborno i programsko-političko tijelo SRP-a. Skupština može biti izvještajno-izborna, tematska i izvanredna.

Skupštinu čine:

predsjednik, zamjenik predsjednika i glavni tajnik SRP-a, članovi Glavnog odbora, Predsjedništva, Nadzornog odbora i Statutarne komisije, predsjednici regionalnih organizacija SRP-a, predsjednici gradskih organizacija SRP-a, predsjednik Mladih socijalista SRP-a, po jedan predstavnik na određeni broj članova, a na osnovu odluke Predsjedništva o sazivanju Skupštine, a koje biraju mjesne ili općinske ili gradske organizacije SRP-a, kao i zastupnici u Saboru Republike Hrvatske izabrani na listi SRP-a.

Članak 31

Skupština SRP-a održava se svake dvije (2) godine, a obavezno nakon izbora zastupnika u Sabor Republike Hrvatske, kada je saziva predsjednik SRP-a u roku od 90 dana nakon objave rezultata izbora.

Odluku o sazivanju Skupštine donosi Predsjedništvo SRP-a. Odluka sadrži odredbe o načinu izbora i o broju članova Skupštine, sukladno prethodnom članku, te prijedlog dnevnog reda, a objavljuje se najmanje 15 dana prije održavanja Skupštine.

Prije održavanja izvještajno-izborne Skupštine SRP-a svi organizacijski oblici SRP-a dužni su održati izvještajno izborne Skupštine i izabrati delegate za Skupštinu SRP-a u skladu s odlukom Predsjedništva SRP-a za saziv Skupštine. Mandat svih skupštinskih tijela i članova rukovodstva uključujući i Predsjednika SRP-a traju dvije (2) godine i mogu se ponovo birati.

Članak 32

Predsjednik je dužan sazvati Skupštinu kada to od njega pismenim putem zatraže najmanje tri (3) regionalna organizacijska oblika SRP-a, Glavni odbor, Predsjedništvo, Nadzorni odbor ili Statutarna komisija.

U skladu s prethodnim stavom, ako predsjednik ne sazove Skupštinu, može je sazvati predsjedništvo SRP-a, a ako je i Predsjedništvo ne sazove, tada je može sazvati tijelo koje je zatražilo njezino sazivanje i tada to tijelo priprema Skupštinu i rukovodi radom Skupštine.

Predsjednik SRP-a može sazvati Skupštinu ako ocijeni da Glavni odbor ili Predsjedništvo svojim odlukama krše Program i Statut SRP-a.

Članak 33

Skupština SRP-a:

* utvrđuje osnove politike SRP-a,
* donosi i mijenja poslovnik o svom radu,
* donosi Program i Statut, te njihove izmjene i dopune,
* bira predsjednika SRP-a i zamjenika predsjednika SRP-a,
* bira članove Glavnog odbora, Predsjedništva, Nadzornog odbora i Statutarne komisije,
* imenuje Savjet SRP-a, a na prijedlog predsjednika SRP-a,
* odlučuje o povjerenju predsjedniku i zamjeniku predsjednika SRP-a, te o raspuštanju tijela koja ona bira,
* donosi odluku o dodjeli naziva počasnog člana zaslužnim pojedincima,
* verificira odluke Predsjedništva o učlanjenju SRP-a u međunarodne organizacije i asocijacije,
* donosi odluku u slučaju spora između predsjednika SRP-a i predsjedništva, te Glavnog odbora SRP-a, a na zahtjev jedne ili druge strane,
* raspravlja i usvaja izvještaje o radu Predsjedništva, Glavnog odbora, Nadzornog odbora, Statutarne komisije, Savjeta SRP-a, Foruma i ostalih radnih tijela SRP-a
* razmatra i ostala pitanja iz djelovanja SRP-a.

Članak 34

Skupština može pravovaljano odlučivati ako joj prisustvuje natpolovična većina njezinih članova. Odluke donosi natpolovičnom većinom prisutnih članova.

Program i Statut SRP-a i njihove izmjene i dopune prihvaćaju se i mijenjaju dvotrećinskom većinom ukupnog broja članova Skupštine SRP-a.

Članak 35

Skupština svoja radna tijela bira javnim glasanjem, a sva tijela SRP-a, osim Savjeta (čl. 60.), tajnim ili javnim glasanjem, što se definira poslovnikom o radu Skupštine.

Članak 36

Sva izabrana tijela Skupštine mogu održavati svoje sjednice elektronskim putem, u slučaju izvanrednih okolnosti, sa samo jednom točkom dnevnog reda i samo ako se ne radi o suštinskim pitanjima.

Članak 37

Prilikom kandidiranja za izbor u sva tijela SRP-a, Skupština je dužna uvažavati zastupljenost žena naznačenu u Statutu i Programu SRP-a.

Članak 38

Odredbe o postupku i načinu izbora za tijela SRP-a utvrđuju se poslovnikom o radu Skupštine.

**GLAVNI ODBOR SRP-a**

Članak 39

U Glavni odbor Skupština SRP-a bira najviše 49 članova. Po funkciji članovi Glavnog odbora su: predsjednik SRP-a i zamjenik predsjednika, članovi Predsjedništva i voditelji Foruma SRP-a.

Članovi Glavnog odbora su i zastupnici u Saboru Republike Hrvatske, izabrani na listi SRP-a, dok im traje zastupnički mandat.

Članove Glavnog odbora bira Skupština.

Glavni odbor bira svog predsjednika, zamjenika predsjednika i tajnika.

Članak 40

Između dvije Skupštine Glavni odbor može razriješiti i birati petinu svojih članova, koji to nisu po funkciji.

Skupština na prvom zasjedanju potvrđuje njihov izbor.

Ako Glavni odbor SRP-a izglasa nepovjerenje svom članu koji je to po funkciji, dotični član dužan je podnijeti ostavku u roku od 15 dana, a organizacija iz koje dolazi ima pravo umjesto njega predložiti novog člana umjesto ovoga kojemu je izglasano nepovjerenje.

Glavni odbor SRP-a dužan je članu kojem je izglasao nepovjerenje dostaviti odluku u pismenom obliku s obrazloženjem u roku od 15 dana. Na odluku član ima pravo žalbe Statutarnoj komisiji u roku od 15 dana.

Statutarna komisija dužna je u roku od 30 dana donijeti odluku o usvajanju ili odbijanju žalbe.

Na odluku Statutarne komisije SRP-a član Glavnog odbora ima pravo žalbe Skupštini SRP-a u roku od 15 dana. Odluka Skupštine SRP-a je konačna.

Članak 41

Glavni odbor SRP-a donosi punovažne odluke ako je sjednici prisutna natpolovična većina njegovih članova.

Odluke se donose natpolovičnom većinom prisutnih članova Glavnog odbora. Sjednice Glavnog odbora saziva njegov predsjednik prema potrebi, a najmanje jedanput (1) u šest (6) mjeseci.

Predsjednik je dužan sazvati sjednicu ako to zahtijeva jedna trećina (1/3) članova Glavnog odbora, dva (2) regionalna organizacijska oblika SRP-a, Predsjedništvo, Nadzorni odbor ili Statutarna komisija.

Članak 42

Sjednicama Glavnog odbora rukovodi njegov predsjednik, a u slučaju njegove odsutnosti ili spriječenosti njegov zamjenik.

Članak 43

Glavni odbor SRP-a:

* na temelju Programa i Statuta SRP-a utvrđuje političku strategiju i taktiku SRP-a u cjelini, te njegovih organizacijskih oblika,
* donosi program svog rada,
* donosi i mijenja poslovnik o svom radu,
* bira i razrješava predsjednika i tajnika Glavnog odbora,
* bira povremena radna tijela,
* donosi normativne akte iz svoga djelokruga,
* donosi financijski plan SRP-a i usvaja završni račun SRP-a,
* brine o pribavljanju financijskih sredstava za rad SRP-a, osim članarina i dobrovoljnih priloga iz drugih izvora, a na osnovu Statuta SRP-a i zakona,
* odlučuje o stupanju u izbornu ili parlamentarnu koaliciju i istupanju iz nje,
* utvrđuje kandidacijske liste za izbor zastupnika u Sabor Republike Hrvatske i predsjednika Republike,
* donosi odluku o sudjelovanju SRP-a u izborima za izbor tijela jedinica lokalne i regionalne samouprave,
* donosi odluku o osnivanju trgovačkih društava u vlasništvu SRP-a i o ulaganju kapitala u trgovačka društva,
* donosi i druge odluke koje su mu date u nadležnost ovim Statutom.

**PREDSJEDNIK GLAVNOG ODBORA SRP-a**

Članak 44

Predsjednik Glavnog odbora:

* rukovodi radom Glavnog odbora,
* saziva sjednice i predsjedava im,
* priprema prijedlog programa rada Glavnog odbora,
* brine o provođenju programa rada, odluka, zaključaka i smjernica Glavnog odbora i Skupštine SRP-a,
* potpisuje odluke, pravilnike i druge normativne akte koje donosi Glavni odbor,
* obavlja i druge zadatke koje su mu date u nadležnost ovim Statutom,
* o svom radu podnosi izvještaje Glavnom odboru i Skupštini SRP-a.

**TAJNIK GLAVNOG ODBORA SRP-a**

Članak 45

Tajnik Glavnog odbora:

* s predsjednikom priprema sjednice Glavnog odbora,
* sudjeluje u izradi programa rada,
* brine o provođenju programa rada, odluka, zaključaka i smjernica Skupštine i Glavnog odbora,
* priprema izvještaj o radu Glavnog odbora,
* predlaže Glavnom odboru donošenje odluka, pravilnika i drugih normativnih akata iz nadležnosti Glavnog odbora,
* potpisuje akte koje donosi tajništvo Glavnog odbora,
* obavlja i druge zadatke koje mu povjeri Glavni odbor,
* radi uspješnog provođenja navedenih zadataka tajnik Glavnog odbora dužan je surađivati s glavnim tajnikom SRP-a,
* podnosi Glavnom odboru izvještaj o svom radu.

**PREDSJEDNIŠTVO SRP-a**

Članak 46

Predsjedništvo SRP-a operativno rukovodi partijom između dvije izvještajno-izborne Skupštine Socijalističke radničke partije Hrvatske.

Članak 47

Predsjedništvo SRP-a broji najviše 15 članova.

Predsjednik SRP-a ujedno je i predsjednik Predsjedništva. Članovi Predsjedništva po funkciji su: predsjednik Glavnog odbora i predsjednik Mladih socijalista SRP-a.

Kod sastavljanja Predsjedništva treba voditi računa da u Predsjedništvu, bilo putem njihovih članova po funkciji, bilo neposredno biranih, budu zastupljene sve regije. U slučaju regionalnih organizacija koje obuhvaćaju velike gradove (Zagreb, Rijeka, Split i Osijek), njihovi predsjednici su po funkciji članovi Predsjedništva SRP-a.

Između dvije izvještajno-izborne Skupštine SRP-a, Predsjedništvo može kooptirati do jedne petine ( 1/5) članova.

U slučaju odsutnosti ili spriječenosti Predsjednika, SRP i Predsjedništvo zastupa i predstavlja zamjenik predsjednika.

Mandat Predsjedništva traje dvije (2) godine i po isteku mandata mogu biti ponovno birani.

Članak 48

Predsjedništvo SRP-a donosi pravovaljane odluke ako sjednici prisustvuje natpolovična većina njegovih članova. Odluke donosi natpolovičnom većinom prisutnih članova Predsjedništva.

Predsjednik saziva sjednice Predsjedništva prema potrebi, a obavezno jedanput u dva (2) mjeseca.

Predsjednik je dužan sazvati sjednicu ako to zahtijeva Glavni odbor, Nadzorni odbor, Statutarna komisija, jedna trećina (1/3) članova Predsjedništva ili dva (2) regionalna organizacijska oblika SRP-a.

Članak 49

Predsjedništvo SRP-a, a na temelju Programa i Statuta SRP-a:

* donosi i mijenja poslovnik o svom radu,
* brine se o provođenju odluka, zaključaka i smjernica Skupštine i Glavnog odbora,
* organizacijski usmjerava rad organizacija SRP-a, te poduzima političke i organizacijske mjere radi njihovog uspješnog djelovanja,
* brine o formiranju novih organizacijskih oblika SRP-a i o primanju novih članova, a posebno žena i mladih,
* provodi izbornu strategiju i taktiku SRP-a i izborno povezivanje SRP-a s drugim političkim strankama u Republici Hrvatskoj,
* donosi odluku o kandidiranjima i kandidatima za izbor zastupnika u Sabor Republike Hrvatske i predsjednika Republike,
* provodi potrebne aktivnosti radi sudjelovanja SRP-a u izborima za izbor tijela jedinica lokalne uprave i samouprave,
* bira glavnog tajnika SRP-a,
* imenuje blagajnika SRP-a,
* imenuje predsjednika i članove Poslovnog odbora, te svoja radna tijela,
* utvrđuje način i oblike materijalne potpore SRP-u od strane članova SRP-a,
* donosi odluku o visini iznosa i načinu uplate članarine i prikupljanju dobrovoljnih priloga i raspodjeli sredstava,
* s Glavnim odborom priprema i saziva Skupštinu SRP-a,
* donosi odluke o međunarodnim kontaktima SRP-a i o suradnji s inozemnim partijama,
* donosi odluke o suradnji SRP-a s drugim političkim strankama u Republici Hrvatskoj,
* donosi odluke o učlanjenju SRP-a u međunarodne organizacije i o suradnji SRP-a s inozemnim strankama, pokretima i institucijama,
* donosi odluke o načinu internog informiranja,
* donosi odluke o informativnoj i nakladničkoj djelatnosti,
* donosi odluku o osnivanju zaklade SRP-a i imenuje njezin Upravni i Nadzorni odbor,
* priprema i održava konferencije za novinstvo i davanje javnih priopćenja,
* utvrđuje oblik i sadržaj članske iskaznice i način izdavanja članske iskaznice,
* donosi pravilnik o djelovanju članova i organizacijskih oblika SRP-a u inozemstvu,
* donosi sve odluke čije donošenje nije stavljeno u nadležnost drugih tijela SRP-a.

**PREDSJEDNIK SRP-a**

Članak 50

Predsjednik SRP-a:

* rukovodi SRP-om i Predsjedništvom SRP-a,
* zastupa i predstavlja SRP u skladu s Programom SRP-a, Statutom SRP-a i zakonima Republike Hrvatske,
* na osnovu odluke Predsjedništva SRP-a, saziva Skupštinu i predsjedava joj do izbora radnog predsjedništva,
* brine o provođenju Programa, odluka, zaključaka i smjernica Skupštine i Predsjedništva SRP-a,
* brine za zakonito, namjensko i racionalno trošenje financijskih sredstava SRP-a, a po potrebi potpisuje i naloge u okviru raspolaganja financijskim sredstvima SRP-a,
* potpisuje odluke, pravilnike i druge normativne akte koje donose Skupština i Predsjedništvo SRP-a,
* u ime SRP-a daje izjave za javnost, a koje moraju biti u suglasnosti s Programom i Statutom SRP-a,
* obavlja i druge zadatke koje mu povjere Skupština i Predsjedništvo SRP-a,
* o svom radu izvještaje podnosi Skupštini, Glavnom odboru i Predsjedništvu SRP-a.

**ZAMJENIK PREDSJEDNIKA SRP-a**

Članak 51

Zamjenik predsjednika SRP-a pomaže predsjedniku u provođenju Programa, odluka, zaključaka i smjernica Skupštine, Glavnog odbora i Predsjedništva SRP-a.

Zamjenik predsjednika SRP-a, u dogovoru s predsjednikom SRP-a i uz suglasnost Predsjedništva SRP-a, preuzima zaduženja za pojedina područja djelovanja SRP-a.

Članak 52

Ako jedna trećina (1/3) delegata Skupštine SRP-a pokreće postupak za smjenjivanje predsjednika SRP-a, Predsjedništvo saziva Skupštinu SRP-a koja o tome odlučuje.

Isti postupak primjenjuje se za zamjenika predsjednika SRP-a.

Predsjednik SRP-a i zamjenik predsjednika SRP-a mogu podnijeti ostavku uz pismeno obrazloženje.

Ako jedna trećina (1/3) članova Glavnog odbora SRP-a pokreće postupak za smjenjivanje predsjednika i zamjenika predsjednika Glavnog odbora, saziva se sjednica Glavnog odbora koja o tome odlučuje.

**GLAVNI TAJNIK SRP-a**

Članak 53

Glavni tajnik SRP-a:

* brine o organizacijsko-političkim pitanjima u djelovanju SRP-a i o unutarpartijskom informiranju,
* zastupa SRP u imovinsko-pravnim odnosima pred drugim subjektima,
* vodi registar članova SRP-a,
* izdaje i potpisuje naloge o raspolaganju i trošenju financijskih sredstava SRP-a,
* s Poslovnim odborom SRP-a sudjeluje u aktivnostima u pribavljanju financijskih sredstava za rad SRP-a, a na temelju članka 76 Statuta SRP-a i zakona,
* organizira i nadzire kancelarijsko i financijsko poslovanje organizacija SRP-a,
* brine se o provođenju odluka, zaključaka i smjernica Skupštine, Glavnog odbora i Predsjedništva SRP-a,
* predlaže tijelima SRP-a donošenje odluka, pravilnika i drugih normativnih akata u vezi s kancelarijskim i financijskim poslovanjem,
* prisustvuje sjednicama tijela SRP-a i po potrebi im pruža stručnu i administrativnu pomoć,
* potpisuje akte i svu dokumentaciju o materijalno-financijskom poslovanju SRP-a, ako to ne učini predsjednik SRP-a,
* može obavljati i poslove tajnika Glavnog odbora ukoliko mu to Glavni odbor povjeri,
* obavlja i druge zadatke koje mu povjeri Predsjedništvo SRP-a,
* o svom radu izvještaj podnosi Predsjedništvu SRP-a.

**NADZORNI ODBOR**

Članak 54

Nadzorni odbor SRP-a broji 3 do 5 članova, a bira ga Skupština SRP-a. Broj članova utvrđuje se poslovnikom o radu Skupštine.

Predsjednika Nadzornog odbora biraju članovi Nadzornog odbora.

Članovi Nadzornog odbora ne mogu biti članovi nijednog tijela SRP-a, osim Skupštine.

Član Nadzornog odbora može podnijeti ostavku, a na njegovo mjesto sam Nadzorni odbor kooptirat će novog člana.

Nadzorni odbor vrši kontrolu materijalno-financijskog poslovanja i raspolaganja materijalnim sredstvima u SRP-u kao cjelini.

Svi organizacijski oblici SRP-a koji posluju novčanim i drugim sredstvima obavezni su Nadzornom odboru SRP-a staviti na uvid podatke i dokumentaciju o materijalno-financijskom poslovanju.

O uočenim nepravilnostima u poslovanju materijalnim sredstvima Nadzorni odbor SRP-a podnosi pismeni izvještaj Predsjedništvu i Skupštini SRP-a, a radi poduzimanja odgovarajućih mjera i dovođenje stanja u zakonske okvire.

Nadzorni odbor donosi odluke ako je sjednici prisutna natpolovična većina njegovih članova. Odluke su pravovaljane ako je za njih glasala većina prisutnih.

Nadzorni odbor izvještaj o svom radu podnosi Skupštini SRP-a, a jednom godišnje na njihovo traženje i Predsjedništvu i Glavnom odboru SRP-a.

**STATUTARNA KOMISIJA**

Članak 55

Statutarna komisija broji 3 do 5 članova, a bira se na Skupštini SRP-a. Broj članova utvrđuje se poslovnikom o radu Skupštine.

Predsjednika Statutarne komisije biraju članovi Statutarne komisije. Članovi Statutarne komisije ne mogu biti članovi nijednog tijela SRP-a, osim Skupštine.

Članak 56

Statutarna komisija:

* prati primjenu Statuta u tijelima i organizacijama SRP-a,
* o uočenim odstupanjima i neprovođenju odredaba Statuta upozorava i obavještava tijela i organizacije SRP-a i traži da se nepravilnosti uklone,
* priprema prijedlog Statuta i njegovih izmjena i dopuna,
* priprema odluke, pravilnike i druge normativne akte utvrđene Statutom,
* po svom nahođenju ili na prijedlog drugih tijela te organizacija SRP-a ispituje usklađenost statutarnih odluka, poslovnika i drugih normativnih akata s odredbama Statuta, a pri čemu njezine odluke imaju suspenzivnu snagu.

U slučaju ostavke ili opoziva člana, Statutarna komisija kooptira novog člana.

Statutarna komisija izvještaj o svom radu podnosi Skupštini SRP-a.

Statutarna komisija donosi odluke ako je sjednici prisutna natpolovična većina njenih članova. Odluke su pravovaljane ako je za njih glasala većina prisutnih.

Članak 57

Poslovnicima o radu Glavnog odbora, Predsjedništva, Nadzornog odbora i Statutarne komisije utvrđuje se tko se može pozvati na sjednicu ovih tijela i sudjelovati u njihovom radu, ali bez prava glasa.

Sjednicama mogu prisustvovati samo osobe kojima je upućen poziv tijela nabrojenih u stavu 1 ovog članka.

**POSLOVNI ODBOR SRP-a**

Članak 58

Poslovni odbor SRP-a brine se o pribavljanju financijskih sredstava za rad SRP-a, a na osnovu Statuta i zakona i raspolaganja imovinom SRP-a. Radi provođenja tih zadataka Poslovni odbor:

* utvrđuje prijedloge planova, dokumenata i drugih akata radi pribavljanja financijskih sredstava i raspolaganja imovinom SRP-a,
* na osnovu članka 76 Statuta SRP-a poduzima korake radi pribavljanja financijskih sredstava, osim članarina i dobrovoljnih priloga, i iz drugih izvora,
* na osnovu citiranog članka i zakona, a radi provođenja ovog zadatka Poslovni odbor dužan je surađivati s glavnim tajnikom SRP-a,
* priprema prijedlog financijskoga plana i završnog računa.

Poslovni odbor broji do 5 članova, uključujući i predsjednika. Poslovni odbor za rad odgovara Predsjedništvu, kojemu i podnosi izvještaj o svom radu.

Poslovni odbor donosi odluke ako je sjednici prisutna natpolovična većina njegovih članova. Odluke su pravovaljane ako je za njih glasala većina prisutnih.

Pravilnikom koji donosi Predsjedništvo SRP-a preciznije se utvrđuju prava i obaveze Poslovnog odbora SRP-a.

**SAVJET SRP-a**

Članak 59

Savjet SRP-a je političko savjetodavno tijelo, koje imenuje i razrješava Skupština SRP-a, a na prijedlog predsjednika SRP-a.

Članovi Savjeta su po pravilu istaknuti pojedinci u javnom, kulturnom i znanstvenom životu, i u drugim djelatnostima, i ne moraju biti članovi SRP-a. Sjednice Savjeta su otvorene, a saziva ih predsjednik Savjeta, koga Savjet sam bira iz svojih redova. Savjet raspravlja o općim političkim pitanjima i o programsko-strategijskom djelovanju SRP-a, a može predlagati programsko-izborne dokumente SRP-a, te davati preporuke predsjedniku SRP-a i tijelima SRP-a. Savjet je dužan održati sjednicu i raspraviti određenu problematiku ako to od njega traži predsjednik SRP-a i Predsjedništvo SRP-a.

Savjet sjednice održava prema potrebi, a obavezno jedanput (1) godišnje.

Savjet donosi i mijenja poslovnik o svom radu.

Izvještaj o svom radu Savjet podnosi Skupštini SRP-a.

**V. ORGANIZACIJSKI OBLICISRP-a**

Članak 60

Mjesne, općinske, gradske i regionalne organizacije (organizacijski oblici) SRP-a oblici su djelovanja SRP-a na teritorijalnoj osnovi.

Članak 61

Mjesne, općinske, gradske i regionalne organizacije SRP-a, na izbornim skupštinama, donose odluku o davanju ovlaštenja za svoje predstavljanje. Biraju svoja radna tijela u skladu s odredbama Statuta SRP-a.

Članak 62

Formiranje organizacijskih oblika SRP-a iz članka 25 ovog Statuta vrši se na osnovu suglasnosti Predsjedništva SRP-a ili putem povjerenika koje imenuje Predsjedništvo.

Članak 63

Sukladno Zakonu o političkim strankama organizacijski oblici SRP-a dužni su izvršiti upis kod državnog organa određenog zakonom Republike Hrvatske.

Članak 64

Mjesna organizacija SRP-a provodi politiku SRP-a na svom području, a u skladu s Programom i Statutom SRP-a.

Mjesna organizacija SRP-a osniva se u naselju ili dijelu naselja ako ima najmanje pet (5) članova, a svi članovi čine njezinu skupštinu.

Ako skupština mjesne organizacije ima do 10 članova, bira predsjednika, zamjenika predsjednika i blagajnika mjesne organizacije; ako ima 11 do 20 članova, bira predsjednika, zamjenika predsjednika, tajnika, blagajnika i još dva člana predsjedništva; ako ima 20 i više članova bira predsjednika, zamjenika predsjednika, tajnika i blagajnika i još četiri člana predsjedništva.

Sve mjesne organizacije SRP-a moraju biti zastupljene u skupštinama općinskih ili gradskih organizacija SRP-a.

Članak 65

Općinska organizacija SRP-a samostalno utvrđuje i provodi politiku SRP-a na području općine, a u skladu s Programom i Statutom SRP-a.

Ako općinska organizacija SRP-a u svom sastavu nema mjesne organizacije, njezinu skupštinu čine svi njezini članovi, a ako u svom sastavu ima mjesne organizacije, onda svaka mjesna organizacija delegira u skupštinu općinske organizacije određeni broj svojih članova, a razmjerno ukupnom broju članova.

Općinska organizacija SRP-a bira svog predsjednika, zamjenika predsjednika, tajnika, koji je ujedno i blagajnik, a ako ima više od 10 članova posebno bira i blagajnika i još jednog do trojicu članova predsjedništva.

Ako općinska organizacija SRP-a broji 20 i više članova, bira nadzorni odbor od tri (3) člana.

Članak 66

Gradske organizacije SRP-a djeluju na područjima kojima je Hrvatski Sabor priznao status gradova.

Gradska organizacija SRP-a samostalno utvrđuje i provodi politiku SRP-a na području grada, a u skladu s Programom i Statutom SRP-a.

Ako se gradska organizacija SRP-a sastoji od više mjesnih organizacija, ima Skupštinu u kojoj moraju biti zastupljene sve mjesne organizacije SRP-a. Skupština gradske organizacije SRP-a bira predsjedništvo od 5 do 19 članova. Iz sastava predsjedništva Skupština bira predsjednika, zamjenika predsjednika, tajnika i blagajnika.

Ako gradska organizacija SRP-a nema u svom sastavu mjesne organizacije SRP-a, također ima skupštinu koja bira predsjedništvo od 5 do 11 članova. Iz sastava predsjedništva Skupština bira predsjednika, zamjenika predsjednika, tajnika i blagajnika.

Skupština gradske organizacije SRP-a bira nadzorni odbor od tri (3) člana.

Članak 67

Regionalna organizacija SRP-a djeluje na području jedne ili više županija.

Regionalna organizacija SRP-a samostalno utvrđuje i provodi politiku SRP-a na području regije, a u skladu s Programom i Statutom SRP-a.

Regionalna organizacija SRP-a ima skupštinu, a u kojoj moraju biti zastupljene sve općinske i gradske organizacije SRP-a koje djeluju na području regije. Skupština ima najmanje 11 članova.

Skupština regionalne organizacije SRP-a bira predsjedništvo od 5 do 7 članova. Iz sastava članova predsjedništva skupština bira predsjednika, zamjenika predsjednika i tajnika.

Regionalna organizacija SRP-a može formirati koordinacijske odbore za dijelove regije.

Skupština regionalne organizacije SRP-a bira nadzorni odbor od 3 do 5 članova.

**ČLANOVI I ORGANIZACIJSKI OBLICI (ORGANIZACIJE) SRP-a U INOZEMSTVU**

Članak 68

Članovi SRP-a u inozemstvu povezuju se s jednom od općinskih ili gradskih organizacija SRP-a u Republici Hrvatskoj ili se uključuju u jednu od organizacija SRP-a u inozemstvu, koja se povezuje s Predsjedništvom SRP-a.

Odredbe ovog Statuta vrijede za članove i organizacije SRP-a u inozemstvu, ukoliko nisu po prirodi stvari neprimjenjive.

Svaka organizacija SRP-a u inozemstvu upućuje po jednog predstavnika na Skupštinu SRP-a.

Članak 69

Predsjedništvo SRP-a, pravilnikom o unutrašnjoj organizaciji SRP-a, preciznije će utvrditi način organiziranja, konstituiranja i djelovanja organizacija (organizacijskih oblika) SRP-a u inozemstvu.

**KOOPTIRANJE ČLANA U TIJELA SRP-a**

Članak 70

Na mjesto člana koji je razriješen članstva ili je dao ostavku u tijelu SRP-a, tijelo SRP-a čiji je član opozvan ili je dao ostavku, može kooptirati drugog člana SRP-a.

Kooptiranje se može vršiti do jedne petine (1/5) na skupštinama biranih članova svakog tijela.

**RASPUŠTANJE ORGANIZACIJSKIH OBLIKA (ORGANIZACIJA) I VODSTAVA SRP-a**

Članak 71

Predsjedništvo SRP-a može donijeti odluku o raspuštanju mjesne, općinske, gradske ili regionalne organizacije (organizacijskog oblika), odnosno njezinog tijela, ako utvrdi da je njihovo djelovanje suprotno Programu i Statutu SRP-a ili ako dođe do prestanka njihovog rada.

Raspuštena organizacija, odnosno raspušteno tijelo SRP-a ima pravo žalbe Statutarnoj komisiji SRP-a u roku od 15 dana. Odluka Statutarne komisije SRP-a je konačna.

Predsjedništvo SRP-a može imenovati povjerenika koji brine o djelovanju članova SRP-a na području raspuštene organizacije SRP-a, dok se ne formira nova organizacija i izabere njezino vodstvo, a što potvrđuje Predsjedništvo SRP-a.

**VI. PRIZNANJA I NAGRADE U SRP-u**

Članak 72

SRP može dodjeljivati priznanja i nagrade članovima, organizacijama i tijelima SRP-a za doprinos jačanju i unapređenju rada SRP-a. U znak priznanja članu, organizaciji ili tijelu SRP-a može se dodijeliti povelja, plaketa, knjiga ili umjetnička slika.

Prijedloge za dodjelu priznanja i nagrada podnose članovi, organizacije i tijela SRP-a.

Predsjedništvo SRP-a posebnim pravilnikom uređuje uvjete za dodjelu pri­znanja i nagrade SRP-a.

**VII. POMOĆ ČLANOVIMA I SIMPATIZERIMA SRP-a**

Članak 73

SRP Hrvatske i njegove mjesne, općinske, gradske i regionalne organizacije, u okviru svojih materijalnih mogućnosti, pomažu članovima i simpatizerima SRP-a koji su bez najnužnijih sredstava za život ili teško bolesni i iznemogli.

O tome se vodi posebna evidencija u svakoj organizaciji i tijelu SRP-a i zadužuje se jedan član u svojstvu povjerenika za socijalnu pomoć članovima i simpatizerima.

**VIII. ZAKLADA I PODUZEĆA SRP-a**

Članak 74

Radi poticanja teorijske, istraživačke, informativne i nakladničke djelatnosti i utjecaja na javnost u duhu Programa SRP-a, Socijalistička radnička partija osnivač je Zaklade "August Cesarec" i vrši prava osnivača u skladu sa zakonom.

Nadzorni i Upravni odbor, te ravnatelja Zaklade "August Cesarec" imenuje Predsjedništvo SRP-a, a na prijedlog predsjednika SRP-a.

Članak 75

SRP osniva poduzeća koja posluju u skladu sa Zakonom o trgovačkim društvima.

Poslovanje SRP-a provodi se u skladu sa Zakonom o političkim strankama.

**IX. IZVORI FINANCIRANJA ZA RAD SRP-a I RASPOLAGANJE SREDSTVIMA**

Članak 76

SRP stječe financijska i druga materijalna sredstva:

* ubiranjem članarine,
* dobrovoljnim prilozima svojih članova i simpatizera,
* iz dobiti od prihoda poduzeća SRP-a ili iz dobiti od uloženih financijskih sredstava u dionička društva,
* iz prihoda izdavačke djelatnosti, od prodaje propagandnog materijala i od organizacije stranačkih manifestacija,
* iz državnog proračuna, ukoliko SRP ima zastupnike u Saboru Republike Hrvatske,

- iz proračuna jedinica lokalne i regionalne samouprave, ukoliko SRP ima vijećnike u općinskim, gradskim i županijskim skupštinama izabranim na listama SRP-a.

SRP može primati dotacije i donacije od drugih pravnih osoba i pojedinaca u Republici Hrvatskoj i iz inozemstva, u skladu sa zakonom. Tako primljena sredstva moraju se evidentirati i trošiti u skladu sa zakonom.

Predsjedništvo SRP-a posebnim pravilnikom utvrđuje načine prikupljanja i trošenje financijskih sredstava pribavljenih od članarina i dobrovoljnih priloga članova i simpatizera SRP-a.

Visinu iznosa i način uplate članarina članova SRP-a utvrđuje Predsjedništvo SRP-a, posebnom odlukom.

Članak 77

Raspodjela sredstava SRP-a i financijske obaveze organizacija SRP-a utvrđuju se godišnjim financijskim planom, kojeg donosi Glavni odbor SRP-a.

Raspolaganje novčanim i materijalnim sredstvima može se obavljati samo na osnovu odgovarajućih dokumenata.

Predsjednik SRP-a, glavni tajnik SRP-a i predsjednik Poslovnog odbora SRP-a snose odgovornost za materijalno-financijsko poslovanje SRP-a.

SRP ima svoj žiro-račun, a mogu ga kod ovlaštene banke imati i pojedine općinske, gradske i regionalne organizacije SRP-a, ukoliko je to u skladu sa zakonom.

SRP sastavlja godišnju bilancu u skladu sa zakonom o poslovanju političkih stranaka (neprofitnih organizacija).

Bilancu potpisuju predsjednik SRP-a, glavni tajnik i knjigovođa (računovođa).

**X. KLUBOVI ZASTUPNIKA I VIJEĆNIKA**

Članak 78

Zastupnici izabrani na listi SRP-a u Sabor Republike Hrvatske, radi usklađivanja svoga djelovanja, osnivaju Klub zastupnika.

Vijećnici izabrani na listama SRP-a u općinskim, gradskim i županijskim skupštinama, radi koordinacije svoga djelovanja, osnivaju klubove vijećnika.

Predsjednik Kluba zastupnika u Saboru Republike Hrvatske dužan je obavještavati Predsjedništvo SRP-a o djelovanju zastupnika u Saboru Republike Hrvatske.

Predsjednici klubova vijećnika u općinskim, gradskim i županijskim skup­štinama dužni su obavještavati predsjedništva općinskih, gradskih i regionalnih organizacija SRP-a (organizacijski oblici), o djelovanju vijećnika u navedenim skupštinama.

**XI. PRIJELAZNE I ZAVRŠNE ODREDBE**

Članak 79

Ukoliko se u izvanrednim okolnostima ne može sazvati Skupština SRP-a, njezine funkcije preuzima Predsjedništvo SRP-a, koje je po prestanku izvanrednih okolnosti u roku od 45 dana dužno sazvati Skupštinu SRP-a.

Odlukom Predsjedništva SRP-a pojedine funkcije u SRP-u mogu se obavljati profesionalno, to jest zasnivanjem radnog odnosa. Može se uvesti funkcionalni dodatak osobama koje imaju novčane izdatke pri vršenju izborne funkcije u SRP-u. Predsjedništvo SRP-a odlučuje i o stalnom ili honorarnom zapošljavanju osoba na administrativnim i drugim poslovima u SRP-u, te određuje visinu plaća i honorara.

Članak 80

Član SRP-a svojim istupanjem iz članstva, odnosno organizacija SRP-a svojim odvajanjem, gube pravo korištenja imovine SRP-a, te ne mogu ni na bilo koji način participirati u pravima i vlasništvu SRP-a.

Članak 81

SRP može prestati djelovati odlukom Skupštine SRP-a, a za koju se mora izjasniti dvotrećinska većina (2/3) njezinih članova.

Odlukom o prestanku rada SRP-a, Skupština će odlučiti i o imovini SRP-a.

Članak 82

Za tumačenje odredaba ovog Statuta nadležna je Statutarna komisija Socijalističke radničke partije Hrvatske.

Članak 83

Ovaj Statut stupa na snagu danom usvajanja na Skupštini SRP-a.

PREDSJEDNIK